શુક્રવારે ફેસબુકનાં શેરનો ભાવ ૨.૪ ટકા તેજીની સાથે ૨૦૩.૨૩ ડોલર (૧૩,૯૭૫ રૂપિયા)ના રેકોર્ડ સ્તર પર પહોંચી ગયો હતો. ફેસબુકનાં સૌથી મોટા શેરધારક હોવાના નાતે ઝુકરબર્ગને આ તેજીનો ફાયદો મળ્યો. તેમની સંપત્તિ વધવાથી અબજપતિ સૂચકાંકમાં તેઓ ત્રીજાક્રમે પહોંચી ગયાં હતાં. ડેટી લાક વિવાદના કારણે ૨૭મી માર્ચના રોજ ફેસબુકના શેરનો ભાવ ૧૫૨.૨૨ ડોલર (૧૦,૪૬૭ રૂપિયા) સુધી ગગડી ગયો હતો. જે તે સમયે ૮ મહિનાના સૌથી નીચલા સ્તરે હતો. અબજોપતિ સૂચકાંકના જણાવ્યા મુજબ ૩૪ વર્ષીય ઝુકરબર્ગની હાલની સંપત્તિ (૫.૬૧ લાખ કરોડ રૂપિયા) ૮૭ વર્ષીય વોરન બફેટથી ૩૦૦૦ કરોડ રૂપિયા વધુ છે. કોઇક સમયે બફેટ વિશ્વનાં સૌથી વધુ અમીર વ્યકિત હતાં. પોતાની સંપત્તિનો હિસ્સો દાનમાં આપવાના કારણે તેમનું રેકિંગ નીચે જઇ રહયું છે. ૨૦૦૬થી અત્યાર સુધીમાં તેઓ બર્કશાયર હેથવેના ૨૯ કરોડ શેરો દાન કરી ચૂકયા છે. તેની હાલની કિંમત ૫૦ અબજ ડોલર (૩.૪૪ લાખ કરોડ રૂપિયા) છે. આ દાનનો સૌથી વધુ હિસ્સો ગેટસ ફાઉન્ડેશનને અપાયો છે.